Potpisani ugovori: kreće gradnja dva vrtića vrijedna 6 milijuna eura

Gradonačelnik Mišel Jakšić potpisao je u utorak ugovor o sufinanciranju izgradnje dječjih vrtića u Herešinu i na Bajeru u Koprivnici.

Projekti izgradnje prijavljeni su na natječaj za izgradnju, dogradnju, rekonstrukciju i opremanje predškolskih ustanova koji je raspisalo Ministarstvo znanosti i obrazovanja putem Nacionalnog programa oporavka i otpornosti 2021. – 2026.

Ukupna vrijednost obje investicije je oko 5,91 milijun eura, od kojih se 4,8 milijuna eura odnosi na dječji vrtić Bajer te 1,11 milijuna kuna na vrtić u Herešinu. Putem natječaja Nacionalnog programa osigurano je sufinanciranje investicija u iznosu 2,68 milijuna eura za dječji vrtić Bajer te 0,52 milijuna eura za Herešin.

Oba vrtića će osigurati dodatnih 332 mjesta za djecu jasličkog, vrtićkog te predškolskog uzrasta. Oko 54 posto novca, dakle, osigurano je iz EU fondova.

Dječji vrtić Herešin imat će 405 četvornih metara i moći će primiti 52 djece. U njemu će se nalaziti prostorije za smještaj tri odgojne skupine, sve potrebne prateće prostorije te uređen vanjski prostor s opremljenim igralištem za djecu.

Vrtić Bajer će na dvije etaže osigurati smještaj za 14 odgojnih skupina na 2205,85 četvornih metara. Izgradit će se sve potrebne prateće prostorije i igralište koje će se prostirati na 4590 četvornih metara, te će u njemu moći boraviti ukupno 280 mališana.

Objava Potpisani ugovori: kreće gradnja dva vrtića vrijedna 6 milijuna eura pojavila se prvi puta na Danica.hr.