Otkrivamo: Koprivnica gradi vrtiće i škole za 110 milijuna kuna!

Gradske vlasti planiraju uložiti čak 14,6 milijuna eura (oko 110 milijuna kuna) u nove dječje vrtiće i škole u Koprivnici.

Kako doznajemo, prema akcijskom planu u iduće tri godine, računajući i ovu, izgradit će se dva nova vrtića, temeljito obnoviti zgrada središnjeg vrtića Tratinčica, dogradit će se i opremiti tri zgrade osnovnih škola te će se obaviti energetska obnova jedne škole.

Najbliže realizaciji je novi dječji vrtić u Herešinu: radovi bi mogli početi ove godine, a stajat će oko 1,11 milijuna eura. Novi veliki dječji vrtić na Bajeru pak stajat će 4,85 milijuna eura i bit će izgrađen do konca 2025. godine. Za obnovu zgrade Tratinčice pak izdvojit će se 1,1 milijun eura.

Najkompleksniji zahvat u školstvu je dogradnja OŠ Braće Radić, najveće u gradu, koja će stajati 5,3 milijuna eura (5 milijuna daju država i EU) i time će se, de facto, dobiti nova školska zgrada uz postojeću. To je preduvjet da ta osnovna škola prijeđe na jednosmjensku nastavu.

Planira se i dogradnja i opremanje područne škole u prigradskom naselju Reka za što će se izdvojiti 532.000 eura. Za dogradnju i rekonstrukciju (temeljitu obnovu) područne škole u Starigradu pak uložit će se 930.000 eura.

U idućem trogodišnjem planu, od 2023. do 2025. godine, gradske vlasti u Koprivnici namjeravaju financirati energetsku obnovu zgrade Osnovne škole Đuro Ester, za što će se izdvojiti 830.000 eura. Taj bi zahvat većim dijelom trebao biti financiran novcem Europske unije.

Objava Otkrivamo: Koprivnica gradi vrtiće i škole za 110 milijuna kuna! pojavila se prvi puta na Danica.hr.