Dva dječja vrtića u Koprivnici bit će osjetno skuplja od planiranog

U srijedu su otvorene ponude za projektiranje i izgradnju dva nova dječja vrtića u Koprivnici.

Riječ je o vrtićima Bajer i Herešin, a ukupna procijenjena vrijednost nabave iznosila je oko 4,7 milijuna eura bez pdv-a. No, ponude su osjetno više od tog iznosa.

Tako je splitski Reliance ponudio da će projektiranje i gradnju obaviti za 7,7 milijuna eura bez pdv-a: 6,3 milijuna za Bajer i 1,4 milijuna za Herešin.

Inače, vrijednost vrtića Bajer procijenjena je na 3,9 milijuna eura, a vrtića Herešin na 0,79 milijuna eura.

Radnik Križevci ponudio je 4,6 milijuna eura plus 1,3 milijuna eura; ukupno 5,9 milijuna eura. Ponuda tvrtke Mato EL- D Ivanić Grad iznosi 6 milijuna plus 1,2 milijuna eura.

Koming Koprivnica ponudu je poslao samo za Herešin, i to u iznosu od 1,1 milijun eura.

Na natječaj se javila i beogradska zajednica ponuditelja Modulor i ZDL arhitekti u ukupnom iznosu od 8,8 milijuna eura (6.5 milijuna plus 2.3 milijuna eura).

Prema tim brojkama, ispada kako je ponuda križevačkog Radnika najpovoljnija, ali je i 25 posto viša od procijenjenog iznosa.

Iz Nacionalnog programa oporavka i otpornosti osigurano je sufinanciranje investicija u iznosu 2,68 milijuna eura za dječji vrtić Bajer te 0,52 milijuna eura za Herešin.

Oba vrtića će osigurati dodatnih 332 mjesta za djecu jasličkog, vrtićkog te predškolskog uzrasta. Oko 54 posto novca, dakle, osigurano je iz EU fondova.

Dječji vrtić Herešin imat će 405 četvornih metara i moći će primiti 52 djece. U njemu će biti prostorije za smještaj tri odgojne skupine te uređen vanjski prostor s opremljenim igralištem za djecu.

Vrtić Bajer će na dvije etaže osigurati smještaj za 14 odgojnih skupina na 2206 četvornih metara. Izgradit će se prostorije i igralište koje će se prostirati na 4590 kvadrata te će u njemu moći boraviti ukupno 280 mališana.

Objava Dva dječja vrtića u Koprivnici bit će osjetno skuplja od planiranog pojavila se prvi puta na Danica.hr.