Grad ove godine povećava izdvajanja za dječje vrtiće za dva i pol puta!

Grad će ove godine značajno povećati izdvajanja za predškolski odgoj na području Koprivnice.

Prema prijedlogu izmjena programa javnih potreba u predškolskom odgoju koji će se uskoro naći na Gradskom vijeću, planirani iznos od 3,89 milijuna eura povećava se na čak 9,16 milijuna eura. Riječ je o povećanju od gotovo dva i pol puta.

U Gradskoj upravi tumače otkud takva izmjena prvotnog plana te podsjećaju kako na na području Koprivnice danas djeluje ukupno pet dječjih vrtića: Tratinčica, Dječji vrtić Podravskog sunca, Igra, Smiješak i Dječji vrtić Sveti Josip. U tim ustanovama je 1074 djece jasličke, vrtićke i predškolske dobi.

Programom javnih potreba osiguravaju se i financijska sredstva za sufinanciranje čuvanja, brige i njege djece jasličke i vrtićke dobi u 13 obrta za čuvanje djece koji djeluju na području Grada Koprivnice, a u kojima se usluga pruža za prosječno 115 djece.

U sklopu programa osiguran je novac za projektiranje i građenje dječjeg vrtića na gradskom području Bajer te za projektiranje i građenje dječjeg vrtića u naselju Herešin.

Kvaliteta života

“Mijenja se iznos osiguranih sredstava za navedeni program te dio koji se odnosi na dječji vrtić na gradskom području Bajer i naselju Herešin. Naime, sredstava potrebna za građenje tih dječjih vrtića osigurana su u proračunu Upravnog odjela za izgradnju grada“, tumače u Gradskoj upravi.

Dakle, riječ je o tehničkoj izmjeni. Osim toga, mijenja se i program javnih potreba za unaprjeđenje kvalitete života građana. Prvotno je bilo predviđeno 355.511 eura, a novim planom iznos se diže za 402.775 eura, odnosno za oko 47.000 eura.

“Mijenja se iznos sredstava planiranih u proračunu Grada namijenjen za unapređenje kvalitete života građana, na način da se povećava i iznosi 402.775 eura, a sukladno stvarnim potrebama za provođenje programa i aktivnosti u području unapređenja kvalitete života građana.

Sredstva su povećana za provođenje sljedećih aktivnosti: sufinanciranje prijevoza željeznicom i autobusom, darivanje umirovljenika, darivanje osoba s invaliditetom, sufinanciranje troškova prijevoza osoba s invaliditetom”, kažu u Gradskoj upravi.

Predložene izmjene nakon postupka javnog savjetovanja naći će se na sjednici Gradskog vijeća Koprivnice koje će donijeti konačnu odluku.

Objava Grad ove godine povećava izdvajanja za dječje vrtiće za dva i pol puta! pojavila se prvi puta na Danica.hr.