Plaće u gradskim dječjim vrtićima u Koprivnici rastu za 76 posto!

Idući bi tjedan Gradsko vijeće Koprivnice trebalo donijeti proračun za iduću godinu, najveći dosad.

Rashodi su planirani u iznosu 86 milijuna eura, a prihodi u iznosu 73,7 milijuna eura. Manjak će se pokriti kreditom od 10 milijuna eura (koji će služiti kako bi se premostilo EU financiranje brojnih kapitalnih projekata) te prenesenim viškom iz prethodnih godina od 2,3 milijuna eura.

Valja naglasiti kako su to konsolidirani prihodi i rashodi Grada i 12 gradskih ustanova (škole, vrtići, knjižnica, muzej, pučko učilište, vatrogasci…). Idući proračun, tako, bit će veći za 44 posto u odnosu na ovogodišnji.

EU projekti

Kad je riječ o projektima financiranim EU novcem, planirano je oko 25 milijuna eura za dogradnju Osnovne škole Braća Radić, rekonstrukciju područnih škola, izgradnju dječjeg vrtića Bajer, obnovu Sinagoge, energetsku obnova OŠ Đuro Ester, izgradnju sortirnice.

Iz ITU mehanizma pak planira se iznos od 6,3 milijuna eura za Znanstveni inovacijski park Sveučilišta Sjever, novi sustav javnog prijevoza između Koprivnice i okolnih općina te izgradnju kompleksa tržnice i polivalentnog centra s knjižnicom.

Značajno rastu i rashodi za zaposlene koji će u 2025. godini, prema prijedlogu proračuna, iznositi 24,4 milijuna eura, što je 24 posto više nego ove.

“Najznačajniji porast bilježi se kod osnovnih škola na području Grada, kao i kod Dječjeg vrtića Tratinčica radi porasta materijalnih prava zaposlenih u tim ustanovama, kao i plana novih zapošljavanja.

Također, ustanove u kulturi i Javna vatrogasna postrojba bilježe poraste sukladno statusu pregovora o novim dodacima kolektivnih ugovora koji su još u tijeku”, ističu u Gradskoj upravi.

Rastu porezi

Kad je riječ o gradskom Dječjem vrtiću Tratinčica, rashodi za zaposlene iduće su godine planirani u iznosu od 4,67 milijuna eura. To je čak 76 posto više nego ove godine!

S obzirom na toliki rast plaća, više nema nikakve sumnje kako će cijena smještaja djeteta u vrtić morati rasti. Možda ne do lokalnih izbora u svibnju iduće godine, ali kasnije svakako. Pogotovo kad se najesen otvori novi veliki dječji vrtić na Bajeru za oko 220 djece i zaposli 40-ak novih ljudi.

Srećom, gradski prihoda od poreza (prije svega na dohodak) snažno rastu od prošle godine zahvaljujući rastu plaća, ali i zaposlenosti na području Koprivnice. Iduće godine planirani su u iznosu 22,3 milijuna eura, što je 44 posto više nego što je ostvareno lani.

Objava Plaće u gradskim dječjim vrtićima u Koprivnici rastu za 76 posto! pojavila se prvi puta na Danica.hr.