Vlada vrtićima daje 65 milijuna eura. Koprivnica će dobiti najmanje

Vlada je donijela odluku o dodjeli ukupno 65 milijuna eura dječjim vrtićima u Hrvatskoj za fiskalnu održivost u tekućoj pedagoškoj godini.

Novac se dodjeljuje prema kriterijima razvijenosti, broja djece i ekonomske cijene smještaja. Koprivnica je opet prošla mnogo lošije jer je svrstana u skupinu najrazvijenijih gradova u RH. Za razliku, primjerice, od Bjelovara, Križevaca i Đurđevca.

Tako će Koprivnica dobiti ukupno oko 236.000 eura, a Đelekovec 276.000 eura, dok Đurđevcu pripada 263.000 eura za tekuću godinu.

Bjelovar će među gradovima te veličine dobiti najviši iznos od 766.000 eura. Varaždinu pripada 386.000 eura, Križevcima 395.000, a Čakovcu 302.000 eura. Tako su, prema Vladinim kriterijima, očito “kažnjeni” svi razvijeniji gradovi s većim brojem upisane djece u vrtiće.

Prosječno će po djetetu upisanom u vrtić najviše dobiti Đelekovec, čak 1380 eura. Slijede Đurđevac (877), Bjelovar (666) i Križevci (658 eura). U Koprivničko-križevačkoj županiji Koprivnica će po vrtićkom djetetu dobiti najmanje – tek 215 eura.

Među podravskim općinama po iznosu potpore ističe se i Pitomača s 240.000 eura. Virje će dobiti 134.000 eura, Molve 95.000, Peteranec 86.000, a Legrad 85.000 eura.

Novac su, prema istim kriterijima, dobile i druge općine i gradovi koji imaju dječje vrtiće na svojem području.

Objava Vlada vrtićima daje 65 milijuna eura. Koprivnica će dobiti najmanje pojavila se prvi puta na Danica.hr.